Helsprekk etter sterkt norsk spill
Frankrike vant 29-22 i kveldens EM-kvalifisering foran 5-6000 tilskuere i Stavanger. - Det virket som Frankrike hadde et ekstra gir på slutten, sier TV2-ekspert Randi Gustad. - Vi fightet bra i lange periode, sier landslagstrener Robert Hedin til TV2. - Vi misser for mye, og Omeyer står godt i Frankrikes mål. De vinner fortjent, men jeg er litt skuffet over 2.omgang. Anført av en glitrende Bjarte Myrhol var vertene i føringen både like før og like etter pause og lenge lå Robert Hedins elever bare ett mål bak - men da de norske spillerne bommet mye i en periode, utnyttet Frankrike feilene og var plutselig helt oppe i seks måls ledelse på 25-19.Superstjernen Thierry Omeyer (37) viste i 2.omgang at han fortsatt er en av verdens aller ypperste målvakter, og da ble det vanskelig for Norge. Men også Ole Erevik var god etter sidebytte. Frankrike er en stormakt i herrehåndball. De stilte med stjerner som Daniel Narcisse, Thierry Omeyer og Nikola Karabatic i spissen, karer som har vunnet både OL, VM og EM og som har bøttevis av rutine. De tok senest OL-gull i London sist sommer. Karabatic kom aldri opp mot sitt beste og scoret ikke dagens første mål før 22 minutter ut i 2.omgang. Men det er nok av andre storheter på dette laget. Frankrike har vunnet seks av de siste ti mesterskapene, men ble slått ut allerede i kvartfinalen i VM i januar. Foran denne matchen hadde både Frankrike og Norge to seirer hver, over Tyrkia og Litauen. Etter som to lag går videre fra gruppen, ville det være en bombe om andre enn Frankrike og Norge går til EM-sluttspillet.Ole Erevik, Børge Lund, Bjarte Myrhol og Erlend Mamelund stod i spissen for den norske rutinen. De øvrige spillerne er under 25 år og Robert Hedin er i ferd med å bygge opp et norsk lag. Christoffer Rambo skjøt og skjøt, men traff bare på en av dem. Heller ikke Espen Lie Hansen hadde bra nok treffprosent for Norge - han scoret på tre av 13 forsøk. Bjarte Myrhol var toppscorer for Norge med åtte mål. Lørdag spiller lagene igjen - denne gang i franske Nancy. - Vi skal heve oss til den matchen, sier Erlend Mamelund til TV2.
(Norge-Frankrike 22-29) «Nye Norge» viste tenner, men da de franske stjernene satte opp tempoet, endte det med helsprekk.